Consiliul Naţional al Partidului Puterii Umaniste a validat candidatura lui Cristian Popescu-Piedone pentru Primăria Sectorului 4, cu un singur vot împotrivă, al europarlamentarului Maria Grapini, fostul primar înscriindu-se deja în partid.

Consiliul Naţional al PPU s-a reunit, joi, pentru a valida o serie de candidaturi la alegerile locale din iunie. Printre acestea, au fost validate câteva dintre candidaturile la primăriile de sector.

”A fost validată şi candidatura domnului Cristian Popescu-Piedone la sectorul 4. Dumnealui s-a înscris ieri în partid şi a fost propunerea făcută de către organizaţia partidului de la sectorul 4 şi a celei de Bucureşti. Ele au propus, iar Consiliul Naţional a aprobat, asta fiind procedura statutară”, a declarat, pentru News.ro, senatorul Ioan Ghişe, vicepreşedinte al PPU.

El a precizat că decizia a fost luată cu un singur vot împotrivă, ce i-a aparţinut europarlamentarului Maria Grapini, copreşedinte al partidului.

Cristian Popescu-Piedone, a cărui candidatură pentru un nou mandat la Primăria Sectorului 4 a fost respinsă marţi de către Tribunalul Bucureşti, a anunţat, pe o reţea de socializare, că nu renunţă la candidatură, vrând să demareze o nouă campanie de strângere de semnături de susţinere a candidaturii sale.

Partidul Puterii Umaniste a aprobat candidatura lui Popescu-Piedone la Primăria Sectorului 4 (FOTO: Inquam Photos / George Calin)

”Văd că se dă o luptă pe viaţă şi pe moarte să îmi fie împiedicată candidatura. Ei bine, nu au decât două opţiuni: să mă omoare sau să mă lase în pace să mă supun judecăţii dumneavoastră, la vot, pe 5 iunie”, a scris Cristian Popescu-Piedone pe Facebook.

Fostul primar al sectorului 4 le mulţumeşte celor care l-au susţinut până acum şi anunţă că va începe o nouă campanie de strângere de semnături. ”Poate aşa vom putea trece peste toate mizeriile pe care le pregătesc cei care vor puterea cu orice preţ!”, crede Piedone.

El va anunţa în curând unde va fi prezent în campanie de strângere a semnăturilor în sprijinul candidaturii sale.

”Va dura până în ultima zi de campanie şi aşa vor vedea cu toţii că semnaturile sunt autentice. Cer şi televiziunilor, dacă vor şi sunt interesate, să transmită live tot procesul pentru a observa pas cu pas că este o procedură corectă şi transparentă. Aveţi încredere, merg până la capăt!”, a mai spus Cristian Popescu-Piedone.

Partidul Puterii Umaniste a aprobat candidatura lui Popescu-Piedone la Primăria Sectorului 4 (FOTO: Inquam Photos / George Calin)

Tribunalul Bucureşti a respins, marţi, candidatura lui Cristian Popescu Piedone la funcţia de primar al Sectorului 4, decizia fiind definitivă.

Instanţa a admis apelul formulat de avocatul Gheorghe Piperea la decizia Judecătoriei Sectorului 4.

Tribunalul Bucureşti "respinge candidatura intimatului Popescu Cristian Piedone pentru funcţia de primar al Sectorului 4 Bucureşti. Menţine în rest dispoziţiile sentinţei civile apelate", se arată în hotărâre, care este definitivă.

"Sunt suprins şi trebuie să recunosc că, uneori, justiţia face dreptate în România. Stau în sectorul 4 şi trec de două ori pe zi pe lângă Colectiv. Cei de la Tribunalul Bucureşti s-au uitat peste semnăturile depuse pe Piedone. Aparent sunt în regulă, dar, prin sondaj, se observă că se repetă acelaşi stil de semnătură. Cred că pe asta a mers judecătorul", a declarat avocatul Gheorghe Piperea, pentru News.ro.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.